4. การประกอบธุรกิจของแต่ละสายผลิตภัณฑ์

  4.1 ลักษณะผลิตภัณฑ์หรือบริการ

ผลิตภัณฑ์ของบริษัทจำแนกได้ 3 กลุ่ม ตามรูปแบบการใช้งาน ดังนี้

1.  ผลิตภัณฑ์คอนกรีตมวลเบา ภายใต้เครื่องหมาย “ซุปเปอร์บล๊อก”

บมจ. ซุปเปอร์บล๊อก มีขั้นตอนในการผลิตผลิตภัณฑ์คอนกรีตมวลเบาที่สามารถปรับเปลี่ยนสัดส่วน
รูปแบบ และ/หรือ ขนาดของผลิตภัณฑ์ได้เพื่อให้สอดคล้องกับความต้องการของลูกค้า
ซึ่งลูกค้าของบริษัทสามารถสั่งสินค้าได้ตามขนาดสัดส่วนความกว้าง ความยาว และ/หรือความหนา
เพื่อนำไปใช้ก่อสร้างอาคารและที่อยู่อาศัยทั่วไป โรงงาน โรงแรม โรงพยาบาล
อาคารที่เป็นที่ตั้งหน่วยงานของรัฐ และ/หรือโครงการสาธารณูปโภคพื้นฐาน
โดยขนาดของสินค้ามีดังนี้

-   บล๊อกก่อผนัง

  ขนาดมาตรฐาน 30*60 และ 20*60 ซม. ความหนาตั้งแต่ 7.0-30 ซม.
  (สามารถสั่งผลิตความหนาเปลี่ยนแปลงได้ทุกๆ 0.5 ซม.)

-   ทับหลังเสริมเหล็กสำเร็จรูป

  ขนาดมาตรฐาน สูง 20 และ 30 ซม. ผลิตความยาวได้ถึง 5.00 ซม. ความหนาตั้งแต่
  7.5-30 ซม. (สามารถสั่งผลิตความหนาเปลี่ยนแปลงได้ทุกๆ 0.5 ซม.)

-   แผ่นผนังเสริมเหล็กสำเร็จรูป

  ขนาดมาตรฐาน กว้าง 60 ซม. ผลิตความยาวได้ถึง 5.00 ซม. ความหนาตั้งแต่ 8-30 ซม.
  (สามารถสั่งผลิตความหนาเปลี่ยนแปลงได้ทุกๆ 0.5 ซม.)

-   แผ่นพื้นเสริมเหล็กสำเร็จรูป

  ขนาดมาตรฐาน กว้าง 60 ซม. ผลิตความยาวได้ถึง 5.00 ซม. ความหนาตั้งแต่ 12.5-30
  ซม. (สามารถสั่งผลิตความหนาเปลี่ยนแปลงได้ทุกๆ 0.5 ซม.)

-   แผ่นหลังคาเสริมเหล็กสำเร็จรูป

  ขนาดมาตรฐาน กว้าง 60 ซม. ผลิตความยาวได้ถึง 5.00 ซม. ความหนาตั้งแต่ 12.5-30
  ซม. (สามารถสั่งผลิตความหนาเปลี่ยนแปลงได้ทุกๆ 0.5 ซม.)

ทั้งนี้ผลิตภัณฑ์คอนกรีตมวลเบาของบริษัทได้ผ่านการรับรองมาตรฐานอุตสาหกรรม
(มอก.1505-2541) เป็นรายแรกของประเทศไทย และได้รับการรับรองมาตรฐาน ISO
9001:2008 เป็นรายแรกของผู้ผลิตคอนกรีตมวลเบาอบไอน้ำในประเทศไทย

2.  ผลิตภัณฑ์ปูนสำเร็จรูป “ซุปเปอร์บล๊อก” (Glue Mortar) เป็นปูนก่อสำหรับคอนกรีตมวลเบา
    โดย

เฉพาะ โดยมีจำหน่ายในรูปของปูนก่อแห้ง โดย 1 ถุงบรรจุ 50 กิโลกรัม ซึ่งก่อได้ประมาณ 25
ตารางเมตร

3.  เครื่องมือและอุปกรณ์ต่างๆ ที่ใช้สำหรับคอนกรีตมวลเบาโดยเฉพาะ ได้แก่ เกรียงปูนก่อ
    เหล็กเซาะ

ร่อง เลื่อยมือ และสว่านกวนปูน

  เทคโนโลยีที่ใช้ในการผลิต

บริษัทผลิตผลิตภัณฑ์คอนกรีตมวลเบาเกรด 4
โดยเครื่องจักรส่วนใหญ่ที่ใช้ในการผลิตผลิตภัณฑ์คอนกรีตมวลเบาเป็นเทคโนโลยีของ WEHRHAHN
จากประเทศเยอรมนี ซึ่งเป็นเครื่องจักรที่แพร่หลายและได้รับความนิยมจากผู้ผลิตอิฐมวลเบาใน 48
ประเทศทั่วโลก นานกว่า 60 ปี ส่งผลให้การผลิตผลิตภัณฑ์คอนกรีตมวลเบาของบริษัทมีคุณภาพสูง
และเป็นที่ยอมรับตามมาตรฐานสากล
บริษัทได้ทำการศึกษาวิจัยพัฒนาระบบควบคุมการผลิตโดยพัฒนาโปรแกรมคอมพิวเตอร์และอุปกรณ์ของเครื่องจักรที่ใช้ในการผลิต
เพื่อให้เครื่องจักรและกระบวน การผลิตมีความทันสมัย เพิ่มขีดความสามารถของเครื่องจักรให้สูงขึ้น
และรองรับกับการพัฒนาชั้นคุณภาพการผลิตที่สูงขึ้น
ปัจจุบันบริษัทเป็นผู้นำในการผลิตและจำหน่ายคอนกรีตมวลเบาเกรด 4
และจะดำเนินการผลิตคอนกรีตมวลเบาเกรด 6 ให้เป็นชั้นคุณภาพสูงสุดในประเทศไทย

การได้รับการส่งเสริมการลงทุน

บริษัทได้รับส่งเสริมการลงทุนในการผลิตแผ่นผนังและพื้นคอนกรีต (น้ำหนักเบา) สำเร็จรูป
ภายใต้พระราชบัญญัติส่งเสริมการลงทุน พ.ศ. 2520
ออกให้โดยคณะกรรมการส่งเสริมการลงทุนตามบัตรส่งเสริมเลขที่ 1168/2538 ลงวันที่ 29 มีนาคม
2538 โดยได้รับสิทธิประโยชน์หลักดังนี้

1.  ได้รับยกเว้นอากรขาเข้าสำหรับเครื่องจักรที่นำเข้า ตามที่คณะกรรมการพิจารณาอนุมัติ

2.  ได้รับลดหย่อนภาษีเงินได้นิติบุคคล สำหรับกำไรสุทธิเป็นระยะเวลา 8 ปี
    นับแต่วันที่มีรายได้จากการประกอบธุรกิจ

3.  ได้รับยกเว้นไม่ต้องนำเงินปันผลจากกิจการที่ได้รับการส่งเสริม
    ซึ่งได้รับการยกเว้นภาษีเงินได้นิติบุคคลไปรวมคำนวณเพื่อเสียภาษีเงินได้
    ตลอดระยะเวลาที่ได้รับการยกเว้นภาษีเงินได้นิติบุคคล

4.  ได้รับการลดหย่อนภาษีเงินได้นิติบุคคล สำหรับกำไรสุทธิที่ได้รับจากการลงทุน ในอัตราร้อยละ
    50 ของอัตราปกติ มีกำหนด 5 ปี นับจากวันที่พ้นกำหนดระยะเวลาในข้อ 2

ทั้งนี้ สิทธิประโยชน์ที่ได้รับในข้อ 1, 2 และ 3 นั้น บริษัทได้ใช้สิทธิประโยชน์ดังกล่าวครบถ้วนแล้ว
ทำให้สิทธิประโยชน์คงเหลือ ณ ปัจจุบัน คือ ข้อ 4

  4.2 การตลาดและภาวะการแข่งขัน

1.  นโยบายและลักษณะการตลาดของผลิตภัณฑ์ที่สำคัญ

1.  กลยุทธ์การแข่งขัน

    -   ด้านคุณภาพสินค้า

บมจ. ซุปเปอร์บล๊อก เน้นการผลิตคอนกรีตมวลเบา ที่ชั้นคุณภาพหนาแน่นสูงสุด
ในขณะที่คู่แข่งส่วนใหญ่ผลิตในชั้นคุณภาพความหนาแน่นต่ำ
จึงถือเป็นจุดเด่นของผลิตภัณฑ์ในการสร้างความแตกต่างของผลิตภัณฑ์
โดยคอนกรีตมวลเบาความหนาแน่นสูงกว่านั้น ส่งผลดีในหลายๆ ด้านต่อผนัง, อาคาร, บ้านเรือน
มากกว่า เมื่อเทียบกับคอนกรีตมวลเบาความหนาแน่นที่ต่ำกว่า เช่น กันไฟได้ดีและนานกว่า
ผนังมีความแข็งแรง คงทนมากกว่า, มีความแข็งแกร่งมากกว่า, ดูดซึมน้ำน้อยกว่า และไม่แตกร้าว

บริษัทเป็นผู้นำในการผลิตและจำหน่ายคอนกรีตมวลเบาเกรด 4
ซึ่งจัดว่าเป็นคอนกรีตมวลเบาที่มีคุณภาพสูงสุดในประเทศไทย
การที่คุณภาพของผลิตภัณฑ์ของบริษัทสูงกว่าสินค้าประเภทเดียวกันที่มีอยู่ในตลาด
ส่งผลให้ผลิตภัณฑ์ของบริษัทเป็นที่ต้องการ และยอมรับของลูกค้า

  ผลิตภัณฑ์คอนกรีตมวลเบา “ซุปเปอร์บล๊อก” มีคุณสมบัติเด่นในด้านคุณภาพสินค้า ดังนี้

  1. การกันความร้อนและทนไฟไหม้ จากการทดสอบพบว่าผนังที่ทำจากคอนกรีตมวลเบา
  “ซุปเปอร์บล๊อก” สามารถทนไฟได้นานถึง 4 ชั่วโมง
  และสามารถเป็นฉนวนกันความร้อนได้ดีกว่าอิฐมอญถึง 6 เท่า

2.  การเก็บความเย็น ซึ่งจะช่วยลดอุณหภูมิและความร้อนภายในอาคารที่พักอาศัย
    รวมถึงส่งผลให้เกิดประหยัดพลังงานในระยะยาว

3.  ความแข็งแกร่ง และสามารถรองรับแรงอัดได้มากกว่าอิฐมอญ
    โดยมีกำลังรับแรงอัดได้ไม่น้อยกว่าประมาณ 50 กิโลกรัมต่อตารางเซนติเมตร หรือ
    บล๊อกก่อผนัง “ซุปเปอร์บล๊อก” ขนาดมาตรฐาน 60*20*7.5 เซนติเมตร
    จะรับน้ำหนักได้ไม่น้อยกว่า 18 ตัน

4.  น้ำหนักของผลิตภัณฑ์ที่เบาเพียง 90 กิโลกรัมต่อตารางเมตร รวมฉาบ 2 ด้านนั้น
    เบากว่าผนังก่อด้วยอิฐมอญถึง 2 เท่า ดังนั้นช่วยประหยัดค่าใช้จ่ายโครงสร้างพื้นฐาน
    (Foundation) และ โครงสร้างอาคาร (structure)

5.  ขนาดมาตรฐานแน่นอนของผลิตภัณฑ์ ส่งผลให้ใช้งานได้ง่าย โดยฉาบได้ง่าย และรวดเร็วขึ้น
    รวมถึงไม่มีปัญหาจากการแตกร้าวของปูนฉาบ รวมทั้งลดปริมาณปูนฉาบ

6.  เลื่อยตัดแต่งได้ง่าย ก่อได้เร็วกว่าอิฐมอญ 3 เท่า

7.  การเก็บเสียงสามารถเก็บเสียงได้ดีกว่าอิฐมอญและปราศจากเสียงก้อง

นอกจากคุณภาพผลิตภัณฑ์ที่โดดเด่นดังกล่าวข้างต้นแล้ว จุดเด่นอีกประการหนึ่งคือ
เครื่องจักรที่ใช้ในการตัดผลิตภัณฑ์ สามารถตัดได้ละเอียดแม่นยำกว่าคู่แข่งในท้องตลาด
สามารถตัดได้ทุกๆ 5 มม. ในขณะที่สินค้าทั่วไป ตัดหนาได้ทุก 25 มม.
ดังนั้นผลิตภัณฑ์ของบริษัทจะมีให้ลูกค้าได้เลือกใช้ได้หลากหลายตามความต้องการที่แท้จริงของลูกค้า
สามารถตอบสนองงานก่อสร้างได้ในทุกๆ ความหนาผนัง และล่าสุด
ทางบริษัทได้ผลิตคอนกรีตมวลเบาที่มีความสูง 30 ซม. ซึ่งสูงกว่าคู่แข่งรายอื่นๆ ถึง 10
ซม.ทำให้ก่อสร้างได้รวดเร็วขึ้นกว่า 20 % และประหยัดปูนมากกว่า 30%
ทำให้ผู้ใช้ได้รับประโยชน์เพิ่มขึ้นจากรอยต่อที่น้อยลงและก้อนที่ใหญ่ขึ้น

-   ด้านราคา

สืบเนื่องจากนโยบายการผลิตที่ทางบริษัท ซุปเปอร์บล๊อก มุ่งเน้นเรื่องความหนาแน่นสูงมาโดยตลอด
ทำให้บริษัทเป็นผู้นำทางผลิตคอนกรีตมวลเบาคุณภาพสูง ซึ่งขณะนี้มีเพียงแห่งเดียวที่เป็นจุดแตกต่างนี้
ดังนั้นการกำหนดราคาขายย่อมสูงกว่าราคาตลาด
ปัจจุบันการที่บริษัทได้ประชาสัมพันธ์และมุ่งเน้นในเรื่องคุณภาพที่เหมาะสมกับราคา
จึงทำให้ยังคงส่วนแบ่งการตลาดที่เท่าเดิมไว้ได้และมีแนวใน้มที่ค่อยๆเพิ่มขึ้น ประกอบกับมีผู้ออกแบบ
และ ผู้ใช้งานจำนวนมาก ที่เริ่มใส่ใจในเรื่องคุณภาพ ณ ระดับราคาที่เป็นธรรม
ก็จะเจาะจงเลือกใช้ผลิตภัณฑ์ของบริษัทอย่างต่อเนื่อง

ทั้งนี้ บริษัทไม่มีนโยบายในการตัดราคาเพื่อแข่งขันกับคู่แข่ง
แต่จะมุ่งเน้นในเรื่องการประชาสัมพันธ์ให้ผู้บริโภคเลือกใช้วัสดุที่มีคุณภาพสูงและให้ความคุ้มค่าในระยะกลาง-ยาวมากกว่า
อีกทั้ง บริษัทได้กำหนดราคาจำหน่ายผลิตภัณฑ์ที่เหมาะสมเป็นธรรม โดยการกำหนดราคาของผลิตภัณฑ์
บริษัทใช้นโยบาย mark up cost ทำให้ราคาสินค้าสะท้อนความเป็นจริง และ คุณภาพ
ทั้งนี้ปัจจัยหลักที่นำมาพิจารณากำหนดราคาประกอบด้วย ปริมาณการสั่งซื้อ เงื่อนไขการชำระเงิน
ระยะทางการขนส่งไปถึงมือลูกค้า และสถานการณ์ทางการตลาดในช่วงเวลานั้น

-   ด้านบริการ

นอกจากการให้ความสำคัญต่อคุณภาพผลิตภัณฑ์ตามที่กล่าวข้างต้นแล้ว
บริษัทยังได้ให้ความสำคัญต่อการให้บริการเพื่อให้ลูกค้าเกิดความพึงพอใจในด้านต่างๆ
โดยรายละเอียดมีดังนี้

1.  ลูกค้าสามารถสั่งผลิตภัณฑ์ตามความต้องการได้ ตามขนาด กว้าง ยาว และหนาได้(Made to
    Order) เนื่องจากบริษัทมีความยืดหยุ่นในการผลิตสินค้า
    และสามารถปรับเปลี่ยนแผนการผลิตได้

2.  บริษัทให้ความสำคัญในการจัดส่งสินค้าให้รวดเร็วและตรงต่อเวลาเพื่อให้ลูกค้าสามารถวางแผนงานของลูกค้าได้อย่างมีประสิทธิภาพ

3.  บริษัทให้ความสำคัญต่อการให้บริการหลังการขาย
    โดยบริษัทมีช่างเทคนิคเข้าไปที่ตั้งโครงการของลูกค้าเพื่อให้คำปรึกษาต่อลูกค้าในเรื่องต่างๆ
    อาทิ การใช้ผลิตภัณฑ์ การติดตั้ง และวิธีการฉาบผนัง

4.  บริษัทจัดให้มีการอบรมผู้ใช้-ผู้ออกแบบ ตามสถานศึกษา และ อบรมช่างก่อ-ฉาบ ทั่วประเทศ
    ในทุกภูมิภาคที่มีการก่อสร้าง

1.  ลักษณะลูกค้าและกลุ่มลูกค้าในปี 2552

  ลักษณะลูกค้าของบริษัท จะแบ่งกลุ่มใหญ่ๆ ได้ 2 กลุ่ม คือ

1.  กลุ่มลูกค้าโครงการ ซึ่งมีสัดส่วนประมาณ 75% เป็นกลุ่มซื้อขายโดยตรงกับบริษัท จะมีทั้ง
    บริษัทรับเหมาก่อสร้างขนาดใหญ่-กลาง-เล็ก, บริษัทพัฒนาอสังหาริมทรัพย์ใหญ่-กลาง-เล็ก
    บริษัทรับสร้างบ้าน, เจ้าของบ้าน, อพาตเม้นท์, โรงแรม, โรงงาน ต่างๆ

2.  กลุ่มตัวแทนค้าส่ง-ค้าปลีก ซึ่งมีสัดส่วนประมาณ 25%
    เป็นกลุ่มที่นำสินค้าไปจำหน่ายผ่านสถานที่ตั้งของลูกค้าอีกทอด
    เพื่ออำนวยความสะดวกแก่ผู้ใช้รายสุดท้ายซึ่งครอบคลุมกระจายทั่วประเทศ

กลุ่มลูกค้าเป้าหมาย จะเป็นกลุ่มผู้ใช้อิฐมอญ ซึ่งเป็นกลุ่มใหญ่ที่ใช้งานก่อผนังทั้งหมดในประเทศ
และกลุ่มผู้รับเหมา, เจ้าของโครงการที่ต้องการวัสดุที่มีคุณภาพ และการก่อสร้างที่รวดเร็ว,
สินค้ามีส่งให้ในทุกฤดูกาล

1.  การจำหน่ายและช่องทางการจำหน่าย

ปัจจุบันผลิตภัณฑ์คอนกรีตมวลเบาของบริษัท จำหน่ายในประเทศเกือบทั้งหมด
โดยมีสินค้าเพียงบางส่วนส่งออกไปยังประเทศเวียดนาม มาเลเซีย สิงคโปร์ และ ออสเตรเลีย
ซึ่งช่องทางการจำหน่ายหลักของบริษัทแบ่งเป็น 2 ช่องทาง ดังนี้

(1) จำหน่ายโดยตรงต่อลูกค้า สัดส่วนประมาณร้อยละ 75% ของยอดขายรวม
โดยบริษัทมีหน่วยงานขายที่ประกอบด้วยวิศวกร สถาปนิก และพนักงานขายทั่วไป
ซึ่งมีความเข้าใจผลิตภัณฑ์เป็นอย่างดีดำเนินการติดต่อจำหน่ายโดยตรงต่อลูกค้า
ลูกค้าที่ซื้อสินค้ากับบริษัทโดยตรง มีทั้งลูกค้าที่ซื้อสินค้าไปใช้งานในโครงการของตนเอง ได้แก่
ผู้ประกอบการธุรกิจพัฒนาอสังหาริมทรัพย์ ผู้รับเหมาก่อสร้างขนาดใหญ่ กลาง และ เล็ก

(2) จำหน่ายผ่านร้านค้าที่ขายอุปกรณ์เกี่ยวกับการก่อสร้าง สัดส่วนประมาณร้อยละ 25%
ของยอดขายรวม
โดยร้านค้าดังกล่าวประกอบธุรกิจค้าส่งและค้าปลีกอุปกรณ์เกี่ยวกับก่อสร้างอาคารและที่อยู่อาศัยแบบครบวงจร
และได้สั่งซื้อผลิตภัณฑ์เพื่อไปจำหน่ายต่อ
ปัจจุบันบริษัทมีร้านค้าที่ขายผลิตภัณฑ์ของบริษัทในทุกภาคทั่วประเทศ
โดยบริษัทได้มีการกำหนดจำนวนตารางเมตรที่ต้องจำหน่ายขั้นต่ำต่อเดือน
และราคาขั้นต่ำสุดที่จะเสนอขายลูกค้า

ทั้งนี้ สินค้าของบริษัทที่มีคุณภาพสูง มีราคาไม่ต่างจากสินค้าของคู่แข่งมากนัก
ที่ผ่านมาสินค้าของบริษัทจะครอบคลุมกลุ่มลูกค้าทั้งโครงการก่อสร้างที่อยู่อาศัย
โครงการก่อสร้างอาคารสำนักงาน และอาคารสูง

1.  ภาวะอุตสาหกรรมและการแข่งขัน

ผลิตภัณฑ์คอนกรีตมวลเบา ซึ่งได้แก่ บล๊อกก่อผนัง
แผ่นผนังสำเร็จรูปและเสาเอ็นทับหลังสำเร็จรูปเป็นสินค้าขั้นกลาง ซึ่งเป็นวัสดุที่ใช้ในการก่อสร้าง
ดังนั้น อุตสาหกรรมผลิตคอนกรีตมวลเบาจึงขึ้นอยู่กับธุรกิจการก่อสร้าง และธุรกิจอสังหาริมทรัพย์
กล่าวคือ หากธุรกิจการก่อสร้าง
และธุรกิจอสังหาริมทรัพย์ขยายตัวทำให้ความต้องการใช้วัสดุก่อสร้างเพิ่มขึ้น
การขยายตัวดังกล่าวจะส่งผลให้มีความต้องการคอนกรีตมวลเบาเพิ่มขึ้น

นอกจากคอนกรีตมวลเบาจะถูกนำมาใช้ในการสร้างบ้าน อาคาร และตึกใหม่ ผู้รับเหมา
ก่อสร้างยังนำคอนกรีตมวลเบามาใช้เป็นวัสดุทดแทนอิฐมอญ
ใช้ในการซ่อมบำรุงและใช้ในการต่อเติม/ปรับปรุงอาคารเดิมที่มีอยู่แล้ว

ภาวะอุตสาหกรรมของธุรกิจอสังหาริมทรัพย์

ท่ามกลางภาวะเศรษฐกิจที่เผชิญมรสุมรุมเร้ารอบด้านในปี 2552 ที่ผ่านมา
มาตรการภาครัฐที่ออกมาเพื่อช่วยกระตุ้นตลาดอสังหาริมทรัพย์ เช่น
การต่ออายุมาตรการการลดหย่อนค่าธรรมเนียมด้านการทำธุรกรรมอสังหาริมทรัพย์
และมาตรการทางภาษีนั้น
นับว่ามีบทบาทสำคัญที่ช่วยประคับประครองให้ตลาดอสังหาริมทรัพย์หดตัวลงไปไม่มากนัก
โดยผู้ประกอบการพัฒนาโครงการอสังหาริมทรัพย์รายใหญ่ยังมีผลประกอบการที่ขยายตัว
แต่สำหรับผู้ประกอบการรายกลางและรายเล็กส่วนใหญ่มียอดขายลดลง
สำหรับสถานการณ์ตลาดอสังหาริมทรัพย์ในปี 2553 นี้ ภายใต้ปัจจัยเศรษฐกิจไทยที่เริ่มฟื้นตัวนั้น
ทำให้คาดว่าตลาดอสังหาริมทรัพย์น่าจะกลับมามีความคึกคักอีกครั้งทั้งในด้านของการเปิดตัวโครงการใหม่
และการซื้อขายที่น่าจะขยายตัวได้ดีขึ้นในปีนี้ ซึ่งส่งผลให้ตลาดอสังหาริมทรัพย์ในปี 2553
คงจะหลีกไม่พ้นกับการแข่งขันที่รุนแรงมากขึ้นกว่าปีที่ผ่านมา

ภาวะอุตสาหกรรมธุรกิจอสังหาริมทรัพย์ในปี 2552 ได้รับผลกระทบจากภาวะเศรษฐกิจโลกชะลอตัว
จึงส่งผลให้ในช่วงครึ่งแรกของปี 2552
ผู้ประกอบการอสังหาริมทรัพย์ชะลอเปิดตัวโครงการใหม่เข้าสู่ตลาด
รวมทั้งยังประสบปัญหากับยอดขายที่ตกต่ำในภาพรวม
ในด้านสถาบันการเงินก็มีความระมัดระวังต่อการอนุมัติสินเชื่อเพื่อที่อยู่อาศัยมากขึ้น
อย่างไรก็ตามด้วยปัจจัยทางด้านการฟื้นตัวทางเศรษฐกิจของประเทศในภูมิภาคเอเชียตะวันออก
การลงทุนและการบริโภคในภูมิภาคปรับตัวดีขึ้น
ประกอบกับมาตรการกระตุ้นภาคธุรกิจอสังหาริมทรัพย์ของรัฐบาลในด้านมาตรการหักลดหย่อนทางภาษี
การลดค่าธรรมเนียมการโอนกรรมสิทธิ์ และการลดค่าธรรมเนียมการจดจำนอง
ส่งผลให้ยอดขายของอสังหาริมทรัพย์ในช่วงครึ่งปีหลังของปี 2552 เริ่มฟื้นตัว
อย่างไรก็ตามปัญหาทางด้านการเมืองและภาวะเศรษฐกิจยังคงเป็นปัจจัยเสี่ยงที่จะส่งผลต่อการฟื้นตัวของภาคธุรกิจอสังหาริมทรัพย์

สถานการณ์ตลาดอสังหาริมทรัพย์ในปี 2553 คาดว่าจะเริ่มปรับตัวในทิศทางที่ดีขึ้น
ซึ่งเป็นการปรับตัวในทิศทางที่ค่อยเป็นค่อยไป
โดยกำลังซื้อยังคงมาจากกลุ่มผู้บริโภคที่มีความพร้อมและมีความจำเป็นในการซื้อที่อยู่อาศัยเป็นหลัก
สำหรับปัจจัยหนุนตลาดอสังหาริมทรัพย์ในปี 2553 นี้
น่าจะมาจากภาวะเศรษฐกิจไทยที่เริ่มมีสัญญาณการฟื้นตัว
ซึ่งจะสนับสนุนให้ผู้ที่ต้องการซื้อที่อยู่อาศัยตัดสินใจซื้อได้เร็วขึ้น โดยเฉพาะในช่วงไตรมาส 1 ของปี
2553
อาจมีปัจจัยเร่งการตัดสินใจซื้อจากมาตรการลดหย่อนค่าธรรมเนียมการทำธุรกรรมอสังหาริมทรัพย์
ที่จะสิ้นสุดลงในช่วงสิ้นเดือนมีนาคม 2553
ซึ่งช่วงเวลาดังกล่าวจะเป็นโอกาสที่ผู้ประกอบการที่มีที่อยู่อาศัยสร้างเสร็จในสต๊อก
หันมาเร่งทำการตลาดกระตุ้นยอดขาย เพื่อระบายสินค้า
จึงเป็นช่วงที่ตลาดที่อยู่อาศัยจะกลับมาคึกคักอีกครั้ง

แนวโน้มการเปิดตัวโครงการอสังหาริมทรัพย์ใหม่ในปี 2553 นี้ น่าจะเพิ่มขึ้นกว่าปีก่อนหน้า
จากแผนการลงทุนของผู้ประกอบการที่อยู่ในตลาดอสังหาริมทรัพย์ในปี 2553 พบว่า
ผู้ประกอบการที่จดทะเบียนในตลาดหลักทรัพย์มีแผนการเปิดโครงการใหม่ประมาณ 170 โครงการ
ซึ่งเพิ่มขึ้นจากประมาณ 110 โครงการในปี 2552 ซึ่งกลยุทธ์การลงทุนในปีนี้
ผู้ประกอบการต่างมีแผนการปรับเปลี่ยนพอร์ตการลงทุน
โดยจะกระจายการพัฒนาที่อยู่อาศัยให้ครอบคลุมทุกกลุ่มลูกค้ามากขึ้น เพื่อปรับลดความเสี่ยงทางธุรกิจ
ผู้ประกอบการบางรายอาจจะให้น้ำหนักในการพัฒนาโครงการแนวราบเพิ่มขึ้นจากปีก่อน
สำหรับการเปิดตัวโครงการแนวราบใหม่ในช่วงปี 2553 พื้นที่ที่มีศักยภาพสูง คือ
แนวรถไฟฟ้าสายใหม่ เช่น เส้นทางรถไฟฟ้าแอร์พอรต์ลิงค์ โซนพระราม 9
และเส้นทางรถไฟสายสีม่วงบางใหญ่-บางซื่อ เช่น ทำเลบางใหญ่ และบางกรวย-ไทรน้อย เป็นต้น
นอกจากนี้ตามเส้นทางส่วนต่อขยายเข้าเมือง เช่น วงแหวน-อ่อนนุช ราชพฤกษ์-พระราม 5 เป็นต้น
ก็มีการเปิดโครงการกันเป็นจำนวนมาก

ในขณะที่โครงการคอนโดมิเนียมยังคงมีการลงทุนอย่างต่อเนื่อง
เนื่องจากความต้องการในบางพื้นที่ยังคงมีอยู่
โดยโครงการที่จะเปิดตัวใหม่ผู้ประกอบการจะเน้นในเรื่องของทำเลเป็นหลัก
โดยทำเลดังกล่าวอาจจะเป็นทำเลที่เป็นแหล่งชุมชนใหม่
และยังไม่มีโครงการคอนโดมิเนียมเกิดขึ้นในแถบนั้น
หรือผู้ประกอบการบางรายจะเลือกเปิดโครงการที่มีระยะห่างจากรถไฟฟ้าประมาณ 1 กม.
แต่อยู่ในระยะทางที่สะดวกในการเดินทางมารถไฟฟ้า
เพื่อที่จะสามารถพัฒนาห้องชุดในระดับราคาที่สอดคล้องกับกลุ่มลูกค้าเป้าหมายได้
อย่างไรก็ตามการพัฒนาโครงการใหม่ๆ ผู้ประกอบการอาจจะต้องระมัดระวังมากขึ้น
เนื่องจากในช่วงหลายปีที่ผ่าน มีการเร่งเปิดโครงการเป็นจำนวนมากในทำเลเดียวกัน
ทำให้ในบางทำเลเริ่มประสบกับปัญหาอุปทานส่วนเกิน
ซึ่งบางโครงการที่สร้างเสร็จยังคงมีสต็อกเหลือขายอยู่จำนวนหนึ่ง
ผู้ประกอบการต้องนำออกมารีเซลล์อีกครั้ง ในขณะที่โครงการใหม่ก็เปิดตัวขึ้นตามมาอีก
ทำให้อุปทานห้องชุดในปีหน้าคงจะมีจำนวนเพิ่มสูงขึ้น

ภาวะอุตสาหกรรมของธุรกิจผลิตคอนกรีตมวลเบา

ปี 2552 ธุรกิจการก่อสร้างของไทยได้มีการยอมรับและเข้าใจในผลิตภัณฑ์คตอนกรีตมวลเบา มากขึ้น
ประกอบกับมีผู้ผลิตมากรายขึ้น ทำให้ราคาของสินค้าต่ำลงจนสามารถเป็นที่แพร่หลายไปทั่วทุกภูมิภาค
ของประเทศไทย ยิ่งประกอบกับแรงงานฝีมือในการก่ออิฐมีราคาเพิ่มขึ้น และหายาก ทำงานช้า
ทำให้ผู้รับเหมาเปลี่ยนพฤติกรรมมาใช้ คอนกรีตมวลเบาแทนอิฐมอญที่เคยใช้ในอดีต
เพื่อให้งานสามารถส่งมอบได้ตามกำหนด และควบคุมรายจ่ายได้ตามงบประมาณที่ตั้งไว้

นับว่าปี 2552 เป็นปีที่ตลาดคอนกรีตมวลเบาได้ขยายไปทั่วถึง ในทุกภูมิภาคได้อย่างมั่นคง
โดยแทบจะทดแทนอิฐมอญได้เกือบทั้งหมด ยกเว้นพื้นที่ห่างไกล หรือพื้นที่แหล่งผลิตอิฐมอญเท่านั้น
ผู้ก่อสร้างไม่ว่ารายใหญ่ – รายเล็ก
เริ่มเห็นประโยชน์และความเหมาะสมของการใช้คอนกรีตมวลเบาที่โดดเด่น ทั้งด้านการกันความร้อน
การกันไฟ น้ำหนักเบา ก่อสร้างง่าย และประณีตกว่าอิฐมอญอย่างเห็นได้ชัด

นอกจากในเรื่องของคุณภาพที่ทางเจ้าของโครงการ หรือทางผู้ใช้ ผู้อยู่อาศัยในอาคารได้รับแล้ว
ส่วนของผู้รับเหมาก่อสร้างเองก็เริ่มได้รับรู้ถึงต้นทุนที่ประหยัดได้จริง
จากการที่สามารถก่อสร้างได้อย่างรวดเร็ว ลดระยะเวลาการก่อสร้างให้น้อยลง
และไม่ต้องกลับมาแก้ไขงานผนังที่มีปัญหาในภายหลัง

ผู้ผลิตอิฐมวลเบาทุกๆ ราย ได้ช่วยกันประชาสัมพันธ์และเผยแพร่คุณสมบัติที่ดีไปยัง สถาปนิกวิศวกร
ผู้รับเหมา ตลอดจนผู้ที่จะปลูกบ้านที่พักอาศัยเอง ทำให้ตลาดคอนกรีตมวลเบาเติบโตอย่างต่อเนื่อง
ทุกฝ่ายเริ่มหันมาใช้คอนกรีตมวลเบามากขึ้น และใส่ใจในเรื่องคุณภาพของคอนกรีตมากขึ้นตามลำดับ
ทำให้บริษัทที่ยึดมั่นในการผลิตอิฐมวลเบาที่เน้นคุณภาพได้รับความสนใจมากขึ้นไปด้วย

ในอนาคตอันใกล้นี้กระแสอนุรักษ์พลังงานและโลกสีเขียวที่เน้นใช้วัสดุที่ประหยัดพลังงาน
และไม่ทำลายสิ่งแวดล้อม
จะเป็นกระแสสำคัญที่จะผลักดันให้ทุกคนที่เกี่ยวข้องกับการก่อสร้างต้องใส่ใจในการเลือกวัสดุมาใช้ในโครงการ
สิ่งนี้จะทำให้คอนกรีตมวลเบาจะมีอัตราการขยายตัวเพิ่มขึ้นอีก
เพราะเป็นวัสดุที่ได้รับการยอมรับจากนานาชาติว่าเป็นวัสดุที่สอดคล้องกับกระแสดังกล่าวได้ดีที่สุด
โดยเฉพาะเมื่อเทียบกับอิฐมอญที่ใช้ในปัจจุบัน ยิ่งเห็นข้อแตกต่างที่เด่นชัด ดังนั้นแนวโน้มการใช้
คอนกรีตมวลเบาย่อมมีการเพิ่มขึ้นอย่างมากในอนาคต

ภาพรวมการแข่งขัน

การแข่งขันเริ่มมีการปรับเปลี่ยนจากการแข่งขันกันแต่ด้านราคาที่ถูกกว่าอย่างเดียว
เปลี่ยนเป็นการแข่งขันกันด้านคุณภาพของสินค้ามากขึ้น จากความรู้ความเข้าใจของผู้ใช้ที่มีมากขึ้น
และประสบการณ์ที่ได้รับจากการเลือกใช้แต่ราคาถูกอย่างเดียวโดยไม่ได้คำนึงถึงคุณภาพเลยทำให้มีปัญหาเกิดขึ้นตามมาภายหลังจำนวนมาก

แต่อย่างไรก็ตาม แม้ว่าตลาดจะมีการตอบรับในการใช้
และเลือกใช้จากคุณภาพของคอนกรีตมวลเบามากขึ้น และแพร่หลายมากในปี 2552
แต่ด้วยโรงงานผลิตคอนกรีตมวลเบา ที่มีกำลังการผลิตรวมกันกว่า 25 ล้านตารางเมตรต่อปี
จึงทำให้ยังมียอดส่วนเกินที่ยังเหลืออยู่ประมาณ 20 %
จึงทำให้ภาวะการณ์แข่งขันด้านราคายังคงดำรงอยู่
ประกอบกับภาวะเศรษฐกิจที่เพิ่งเริ่มฟื้นตัวจากเศรษฐกิจโลก ทำให้ผู้ผลิตยังไม่กล้าขึ้นราคาสินค้า
เพื่อรักษาส่วนแบ่งการตลาดของตนไว้ อย่างไรก็ตาม คาดว่าถ้าไม่มีผู้ผลิตรายใหม่เพิ่มเข้ามา
อุปสงค์ และ อุปทานของสินค้าน่าจะเข้าสู่สมดุลใน 1-2 ปีนี้
ซึ่งเมื่อถึงเวลาดังกล่าวราคาสินค้าก็จะมีโอกาสปรับเพิ่มขึ้นได้

ข้อได้เปรียบของบริษัทที่สามารถยืนหยัดได้ในภาวะการณ์แบบนี้ก็เป็นเพราะบริษัทเลือกใช้
ความแตกต่างของคุณภาพอิฐมวลเบา ซึ่งบริษัทมีจุดเด่นที่ยึดมาตั้แต่เริ่มตั้งโรงงาน คือ
การผลิตที่ผลิตเฉพาะคอนกรีตมวลเบาที่มี มาตรฐานความหนาแน่นที่สูงสุดในประเทศไทย
และมีผลการทดสอบผลิตภัณฑ์ที่ครบถ้วน ผ่านเกณฑ์มาตรฐานระดับโลก ซึ่งผู้ผลิตรายใหม่ยังไม่มี
และยากที่จะทำได้ เพราะการควบคุมการผลิต และ ประสบการณ์เป็นสิ่งที่ต้องใช้ การเรียนรู้
และเทคนิคที่ต้องใช้องค์ความรู้และความชำนาญทางเครื่องจักรกลที่เป็นเอกลักษณ์เฉพาะตัวที่จะผลิตให้คอนกรีตมวลเบามีความแกร่ง
และมีคุณสมบัติทางวิศวกรรมสูง โดยใช้วัตถุดิบ และต้นทุนเท่าเดิม

สิ่งเหล่านี้ทำให้บริษัทได้รับการยอมรับในหมู่ผู้ออกแบบ-ก่อสร้างว่าคอนกรีตมวลเบาของบริษัทเป็นอิฐที่มีคุณภาพสูงสุดไว้วางใจได้
และมีการบริการหลังการขาย รวมทั้งวิธีการแก้ปัญหาที่ครอบคลุม ฉับไว
ทำให้สินค้าของบริษัทยังคงส่วนแบ่งการตลาด และราคาจำหน่ายที่สูงกว่
าราคาเฉลี่ยตลาดไว้ได้อย่าง ต่อเนื่องตลอดเวลาหลายๆ ปีที่ผ่านมา

  4.3 การจัดหาผลิตภัณฑ์

1.  การผลิต

ปัจจุบันโรงงานเพื่อทำการผลิตผลิตภัณฑ์คอนกรีตมวลเบาแห่งที่ 1 ตั้งอยู่ที่ 9/1 หมู่11
ถนนสิงห์บุรีปากดง ตำบลบางระจัน อำเภอค่ายบางระจัน จังหวัดสิงห์บุรี บนเนื้อที่ 58 ไร่
ซึ่งประกอบด้วยพื้นที่สำหรับเก็บกองทราย โรงบดแร่ โรงบดทราย โรงซ่อมบำรุง
และโรงผลิตคอนกรีตมวลเบา โดยมีกำลังการผลิตสูงสุดปีละประมาณ 2.30 ล้านตารางเมตรต่อปี
นอกจากนี้บริษัทยังมีแหล่งวัตถุดิบที่สำคัญได้แก่
แหล่งทรายเป็นของบริษัทเองซึ่งตั้งอยู่บริเวณใกล้เคียงกับที่ตั้งของโรงงาน
แหล่งทรายดังกล่าวมีพื้นที่ประมาณ 187 ไร่ ประกอบด้วยทรายที่มีคุณภาพเป็นจำนวนมากพอ
สามารถรองรับต่อการผลิตของบริษัทได้ในอนาคต

เครื่องจักรที่ใช้ในการผลิตของโรงงานแห่งที่ 1 มีกำลังการผลิต ดังนี้

  ------------------------------ -------------- -------------- -------------- --------------
                                 ปี 2549         ปี 2550         ปี 2551         ปี 2552

  กำลังการผลิตสูงสุดต่อปี(ตารางเมตร)   2,300,000.00   2,300,000.00   2,300,000.00   2,300,000.00

  ปริมาณการผลิตจริงต่อปี(ตารางเมตร)   1,282,185.00   1,287,990.00   1,187,593.00   1,159,369.50

  อัตราการใช้กำลังการผลิต (ร้อยละ)    55.75          55.99          51.61          46.97
  ------------------------------ -------------- -------------- -------------- --------------

หมายเหตุ : โรงงานผลิตแห่งที่ 2 มีกำลังการผลิตเท่ากับ 2.3 ล้านตารางเมตร รวม 2
โรงงานมีกำลังการผลิตเท่ากับ 4.6 ล้านตารางเมตร

ณ วันที่ 31 ธันวาคม 2552 บริษัทมีพนักงานรวมทั้งสิ้น 158 คน แบ่งเป็นพนักงานประจำโรงงาน
121 คน และพนักงานประจำสำนักงาน 37 คน การทำงานของพนักงานประจำโรงงานแบ่งเป็น 3
กะ กะละ 8 ชั่วโมง โดยบริษัทมีการทำงานครบทั้ง 3 กะ

2.  การจัดหาวัตถุดิบ

วัตถุดิบหลักที่ใช้ในการผลิตได้แก่ ทราย ซีเมนต์ ปูนขาว และสารกระจายฟองอากาศ
โดยวัตถุดิบที่สำคัญส่วนใหญ่ซึ่งได้แก่ ทราย ซีเมนต์ และปูนขาว สามารถจัดหาได้ในประเทศ
ส่วนของสารกระจายฟองอากาศ บริษัทนำเข้าจากประเทศออสเตรเลีย

-   ทราย

  บริษัทมีแหล่งทรายอยู่บริเวณห่างจากโรงงานเพียง 4 กิโลเมตร
  ซึ่งมีปริมาณมากเพียงพอที่จะสามารถใช้ในการผลิตคอนกรีตมวลเบาของบริษัทได้ในอนาคต

-   ปูนซีเมนต์

  ปัจจุบัน บริษัทซื้อปูนซีเมนต์จากตัวแทนจำหน่ายของ บริษัท ปูนซีเมนต์ไทย จำกัด (มหาชน)
  นอกจากนี้
  บริษัทสามารถซื้อปูนซิเมนต์จากตัวแทนจำหน่ายของผู้ประกอบการผลิตปูนซิเมนต์หลายรายได้แก่
  ตัวแทนจำหน่ายของบริษัท ปูนซีเมนต์นครหลวง จำกัด (มหาชน) และ บริษัท ปูนซิเมนต์เอเชีย
  จำกัด (มหาชน) ทั้งนี้ ตั้งแต่บริษัทเริ่มผลิตเชิงพาณิชย์
  บริษัทยังไม่เคยประสบปัญหาในการขาดแคลนปูนซีเมนต์

-   ปูนขาว

  ปัจจุบันปริมาณผลิตปูนขาวยังมีสัดส่วนสูงกว่าปริมาณการใช้ปูนขาว ทั้งนี้
  บริษัทซื้อปูนขาวจากผู้ประกอบการผลิตปูนขาว 3 ราย
  โดยผู้ขายปูนขาวจะส่งหนังสือเสนอราคาที่จะซื้อขายในระยะเวลา 1 ปี ให้แก่บริษัท

1.  ขั้นตอนการผลิต

การผลิตคอนกรีตมวลเบา จะเริ่มต้นจากการบดทรายด้วยเครื่องบดให้ได้ความละเอียดประมาณ 90
ไมครอน แล้วนำทรายที่ได้ใส่ในถังกวนเพื่อป้องกันการตกตะกอน ในที่นี้จะเรียกว่า Sand Slurry
ถ้าอุณหภูมิสูงเกินไป จะนำมาผ่านเครื่องหล่อเย็นเพื่อปรับให้อุณหภูมิต่ำลง

วัตถุดิบชนิดอื่นจะถูกเก็บใน SILOS เช่น ซีเมนต์ปอร์ตแลนด์ประเภท 1 ปูนขาว
สารกระจายฟองอากาศ และเศษบล๊อก หลังผ่านการบดละเอียดแล้ว
อลูมิเนียมซึ่งเป็นตัวก่อให้เกิดฟองอากาศ จะถูกนำมาผสมน้ำในอัตราส่วนที่กำหนด
และใช้ในถังกวนเพื่อป้องกันการตกตะกอนเช่นเดียวกับ Sand Slurry

วัตถุดิบทั้งหมดจะถูกนำมาชั่งในสัดส่วนที่กำหนดก่อนจะเทลงในเครื่องผสม
และเมื่อผสมกันเข้าที่แล้วก็จะเทส่วนผสมทั้งหมดลงในแม่พิมพ์ซึ่งวัตถุดิบในแม่พิมพ์นี้ จะเรียกว่า เค้ก
โดยแม่พิมพ์จะถูกนำไปในห้องบ่มที่มิดชิดเพื่อบ่มเค้กให้รักษาอุณหภูมิไว้ เค้กจะค่อยๆ
พองตัวขึ้นจนเต็มแม่พิมพ์ เนื่องจากปฏิกิริยาเคมีก่อให้เกิดความร้อนและก๊าซไฮโดรเจน
ความร้อนยังเร่งให้ซีเมนต์แข็งตัวเร็วขึ้น โดยใช้เวลาในการบ่มประมาณ 2-3 ชั่วโมง

จากนั้นแม่พิมพ์จะถูกนำมาเปิดออกเพื่อนำเค้กไปตัดตามขนาดที่ต้องการ
แล้วจึงลำเลียงเข้าไปไว้ในตู้อบไอน้ำที่ความดัน 11.5 เท่าของบรรยากาศ อุณหภูมิ 180
องศาเซลเซียส เป็นเวลาประมาณ 13-16 ชั่วโมง

เค้กที่ผ่านกระบวนการดังที่กล่าวข้างต้นจนเป็นบล๊อกแล้ว
จะถูกลำเลียงออกจากตู้อบไอน้ำเพื่อนำมาแยก
เนื่องจากในขั้นตอนหลังจากการตัดแล้วยังมีหน้าสัมผัสของรอยตัดบางส่วนมีเนื้อประสานกัน
ทำให้ต้องทำการแยกก่อนแล้วจึงนำไปเลียงในพาเลท

[]

ขั้นตอนการผลิตที่กล่าวมาทั้งหมดจะถูกควบคุมด้วยคอมพิวเตอร์ทั้งหมด และเป็นระบบอัตโนมัติ 100%
ทำให้คอนกรีตมวลเบาของบมจ. ซุปเปอร์บล๊อก มีคุณภาพคงที่และได้มาตรฐานเดียวกันตลอด
อย่างไรก็ตามการตรวจสอบคุณภาพจะถูกดำเนินการอย่างสม่ำเสมอเพื่อป้องกันการผลิตพลาดและความเสียหายที่จะเกิดขึ้น

2.  ผลกระทบต่อสิ่งแวดล้อม

บริษัทใช้เทคโนโลยีในการผลิตที่ทันสมัย รวมทั้งใช้เครื่องจักรที่มีคุณภาพในการผลิต
จึงไม่ก่อให้เกิดผลกระทบต่อสิ่งแวดล้อม
ทั้งนี้บริษัทมีระบบควบคุมกระบวนการผลิตผลิตภัณฑ์คอนกรีตมวลเบาที่มีประสิทธิภาพ
และสอบทานอย่างต่อเนื่อง
เพื่อป้องกันไม่ให้เกิดผลกระทบต่อสิ่งแวดล้อมตามเงื่อนไขของมาตรฐานสากล ISO 9001:2000
บริษัทได้รับใบรับรองการผ่านเกณฑ์การประเมินสถานที่ทำงาน “สะอาด ปลอดภัย ไร้มลพิษ”
จากกรมอนามัยในปี 2544 ทั้งนี้ โรงงานของบริษัทอยู่ภายใต้การควบคุมของกระทรวงอุตสาหกรรม
โดยบริษัทไม่เคยได้รับการร้องเรียนเรื่องดังกล่าว

4.3.5 งานที่ยังไม่ได้ส่งมอบ

ไม่มี เนื่องจากบริษัทมีการรับรู้รายได้เมื่อมีการส่งมอบสินค้า